เปิดการท่องเที่ยววิถีใหม่กับ Organic Tourism in Phuket
นายอรุษ นวราช นายกสมาคมผู้บริโภคอินทรีย์ไทย  (Thai Organic Consumer Association) หรือ TOCA พร้อมคณะ ลงพื้นที่จังหวัดภูเก็ต ฟาร์มเกษตรอินทรีย์บ้านสวนผักกูดทอง ตำบลฉลอง อำเภอเมืองภูเก็ต จังหวัดภูเก็ต เพื่อขับเคลื่อนการท่องเที่ยววิถีอินทรีย์ (Organic Tourism) โดยการท่องเที่ยวแห่งประเทศไทย (ททท.) ร่วมกับสมาคมผู้บริโภคอินทรีย์ไทย (TOCA) นอกจากนี้  คณาจารย์และนักศึกษา สาขาการจัดการทรัพยากรเกษตรเพื่อการท่องเที่ยว  มหาวิทยาลัยราชภัฏภูเก็ต ร่วมลงพื้นที่เพื่อให้นักศึกษาได้พัฒนาต่อยอดองค์ความรู้จากที่เรียนมาในห้องเรียนพัฒนาพื้นที่ร่วมกับเกษตรกรในการพัฒนาพื้นที่ให้เป็นเส้นทางการท่องเที่ยว           สมาคมผู้บริโภคอินทรีย์ไทย นำ TOCA Platform มาใช้เป็นเครื่องมือในการนำเสนอและทำให้ผู้บริโภคหรือนักท่องเที่ยวได้เข้าใจ มองเห็นภาพของการขับเคลื่อนเรื่อง  BCG (รูปแบบการพัฒนาเศรษฐกิจแบบใหม่) ได้อย่างชัดเจนมากยิ่งขึ้น ซึ่งผู้บริโภคหรือนักท่องเที่ยวสามารถสะสมคะแนนแลก Earth Point จากกิจกรรมต่างๆ อาทิเช่น การรับประทานอาหารให้หมดจาน การแยกขยะ การเที่ยวฟาร์มเกษตรอินทรีย์ เพื่อรับรางวัลหรือโปรโมชั่นต่างๆ จากผู้ประกอบการ หรือ ททท.ได้ ขณะนี้ในจังหวัดภูเก็ต มีผู้ประกอบการโรงแรมและร้านอาหารที่มีความใจเข้าร่วมการขับเคลื่อนสังคมอินทรีย์แล้ว 7 แห่ง            สำหรับ ความน่าสนใจของฟาร์มเกษตรอินทรีย์บ้านสวนผักกูดทอง นักท่องเที่ยวหรือผู้บริโภคสามารถเรียนรู้วิธีการทำเกษตรอินทรีย์ในรูปแบบของคุณลุงกัมพล พร้อมทั้งเก็บจากแปลงมาทำเมนูอาหารพื้นถิ่นได้ เช่น ยำผักกูด ใบเหลียงผัดไข่ ใบเหลียงผักกะปิและน้ำสมุนไพร